જેટલીએ વધુમાં ઉમેર્યું છે કે માલ્યા રાજ્યસભાનો સભ્ય હતો એટલે એ ગૃહમાં પ્રસંગોપાત હાજરી આપતો હતો. એ વિશેષાધિકારનો એણે એકવાર દુરુપયોગ કર્યો હતો અને હું જ્યારે ગૃહમાંથી બહાર નીકળતો હતો અને મારી રૂમ તરફ જતો હતો ત્યારે એ ઝડપથી ચાલીને મારી પાસે આવ્યો હતો અને ચાલતા ચાલતા એણે એક વાક્ય ઉચ્ચાર્યું હતું કે હું સમાધાનની ઓફર કરું છું. એણે ભૂતકાળમાં પણ કરેલી આવી છેતરામણી ઓફરોથી હું સંપૂર્ણપણે વાકેફ હતો. એને કંઈ પણ વધારે બોલતો અટકાવીને મેં એને કહી દીધું હતું કે આવું બધું મને કહેવાનો કોઈ મતલબ નથી અને તમારે બેન્ક અધિકારીઓને જ આવી ઓફરો કરવી જોઈએ. એ વખતે એના હાથમાં જે કાગળીયા હતા એ પણ મેં હાથમાં લીધા નહોતા. રાજ્યસભાના સદસ્ય તરીકે એણે ત્યારે પોતાના વિશેષાધિકારનો દુરુપયોગ કર્યો હતો અને એના તે એક વાક્યને બાદ કરતાં મને મળવાની મેં એને ક્યારેય અપોઈન્ટમેન્ટ આપી નહોતી. એ વિશેનો પ્રશ્ન જ ઊભો થતો નથી.